B4-0330, 0342, 0370, 0381, 0400 και 0405/96

Ψήφισμα σχετικά με τις νάρκες κατά προσωπικού και τη Διεθνή Διάσκεψη της Βιέννης για την αναθεώρηση του πρωτοκόλλου που αφορά ορισμένα συμβατικά όπλα

Το Ευρωπαϊκό Κοινοβούλιο,

- έχοντας υπόψη τα ψηφίσματά του της 29ης Ιουνίου 1995 για τις νάρκες εδάφους και τα όπλα λέϊζερ που προκαλούν τύφλωση ((ΕΕ C 183 της 17.7.1995, σελ. 44)) και τις νάρκες εδάφους κατά προσωπικού: ένα δολοφονικό εμπόδιο στην ανάπτυξη ((ΕΕ C 183 της 17.7.1995, σελ. 47)), καθώς το ψήφισμά του του Νοεμβρίου 1995 για την αποτυχία της Διεθνούς Διάσκεψης για τις νάρκες εδάφους κατά προσωπικού και τα όπλα λέϊζερ ((ΣΠ της ημερομηνίας αυτής, Μέρος ΙΙ, σημείο 10 α))),

- έχοντας υπόψη την απόφαση του Συμβουλίου της 12 Μαΐου 1995 για την κοινή δράση του Συμβουλίου βάσει του άρθρου Ι.3 της Συνθήκης για την ΕΕ, όσον αφορά τις νάρκες κατά προσωπικού ((ΕΕ L 115 της 22.5.1995, σελ. 1)),

- έχοντας υπόψη την κοινή θέση του Συμβουλίου της 18ης Σεπτεμβρίου 1995 βάσει του άρθρου Ι.2 της Συνθήκης ΕΕ σχετικά με τα λέιζερ που προκαλούν τύφλωση ((ΕΕ L 227 της 22.9.1995, σελ. 3)),

Α. λαμβάνοντας υπόψη ότι οι διαπραγματεύσεις για την αναθεώρηση της Σύμβασης των Ηνωμένων Εθνών σχετικά με Ορισμένα Συμβατικά Όπλα θα επαναληφθούν για τελευταία φορά τον Απρίλιο του 1996,

Β. λαμβάνοντας υπόψη ότι οι προηγούμενοι γύροι διαπραγματεύσεων, του Σεπτεμβρίου/Οκτωβρίου 1995 και του Ιανουαρίου 1996, ελάχιστα συνέβαλαν στην επίτευξη συμφωνίας προκειμένου να ληφθούν σημαντικά μέτρα για τον περαιτέρω περιορισμό της παραγωγής και της χρήσης ναρκών εδάφους,

Γ. λαμβάνοντας υπόψη ότι η Διάσκεψη Αναθεώρησης του Οκτωβρίου 1995 ενέκρινε νέο Πρωτόκολλο ΙV που θα προσαρτηθεί στην ανωτέρω Σύμβαση των Ηνωμένων Εθνών, το οποίο απαγορεύει τη χρήση και τη μεταφορά όπλων λέιζερ που προκαλούν τύφλωση,

Δ. λαμβάνοντας υπόψη ότι η συντριπτική πλειοψηφία της κοινής γνώμης σε όλη την Ευρωπαϊκή Ένωση τάσσεται υπέρ της ολικής απαγόρευσης των ναρκών κατά προσωπικού,

Ε. λαμβάνοντας υπόψη ότι πρέπει να αναληφθεί κάθε δυνατή δράση σε διεθνές επίπεδο για την ενθάρρυνση και την τελική επίτευξη αυτής της απαγόρευσης, και ιδίως με την αναθεώρηση της Σύμβασης των Ηνωμένων Eθνών σχετικά με Ορισμένα Συμβατικά Όπλα,

ΣΤ. λαμβάνοντας υπόψη ότι η ΕΕ θα πρέπει να δώσει το παράδειγμα προκειμένου να πραγματοποιηθεί σημαντική πρόοδος κατά την τελευταία σύνοδο της Διάσκεψης Αναθεώρησης που θα διεξαχθεί τον Απρίλιο του 1996,

Ζ. λαμβάνοντας υπόψη ότι το Βέλγιο έχει ήδη εκδώσει διάταγμα για την ολική απαγόρευση της παραγωγής, της μεταφοράς και της χρήσης ναρκών κατά προσωπικού,

Η. λαμβάνοντας υπόψη ότι όλα τα κράτη μέλη έχουν αναγγείλει απαγορεύσεις ή αναστολές των εξαγωγών ναρκών κατά προσωπικού,

Θ. λαμβάνοντας υπόψη ότι η ΕΕ στο σύνολό της πρέπει να αναλάβει δράση για την απαγόρευση της παραγωγής, της αποθήκευσης, της μεταφοράς και της χρήσης ναρκών κατά προσωπικού,

1. καλεί το Συμβούλιο να εγκρίνει, πριν από την τελική σύνοδο της Διάσκεψης Αναθεώρησης της Σύμβασης των Ηνωμένων Εθνών του Απριλίου 1996, νέα κοινή δράση για τις νάρκες εδάφους και τα όπλα λέιζερ που προκαλούν τύφλωση, που θα περιλαμβάνει τουλάχιστον:

α) - διάταξη για την αυτόματη διεξαγωγή τακτικών διασκέψεων αναθεώρησης,

- επέκταση του πεδίου εφαρμογής που θα ισχύει υπό όλες τις συνθήκες,

που θα πρέπει να ενσωματωθούν στην ίδια τη Σύμβαση σχετικά με Ορισμένα Συμβατικά Όπλα[semigr ]

β) - δήλωση ότι τα άρθρα του στοχεύουν στην ολική εξάλειψη των ναρκών κατά προσωπικού όσο το δυνατόν συντομότερα,

- έλεγχο των ενδεχόμενων παραβιάσεων όσον αφορά τη χρήση τέτοιων ναρκών και της κατασκευής τους σύμφωνα με τις τεχνικές προδιαγραφές,

- απαγόρευση όλων των μηχανισμών αντι-εξουδετέρωσης,

- υποχρέωση ανίχνευσης των αντιαρματικών ναρκών,

- απαγόρευση της διαφήμισης των ναρκών κατά προσωπικού,

που θα πρέπει να ενσωματωθούν στο Πρωτόκολλο ΙΙ σχετικά με τις νάρκες εδάφους[semigr ]

γ) δέσμευση των κρατών μελών της ΕΕ ότι θα υπογράψουν και θα επικυρώσουν το Πρωτόκολλο ΙV σχετικά με τα όπλα λέιζερ που προκαλούν τύφλωση όσο το δυνατόν συντομότερα[semigr ]

δ) απαγόρευση των ναρκών κατά προσωπικού από τα κράτη μέλη της ΕΕ όποιο και αν είναι το αποτέλεσμα της Διάσκεψης Αναθεώρησης και διασφάλιση ότι οι εταιρείες της ΕΕ που ασκούν δραστηριότητα εκτός της επικράτειας της ΕΕ θα σεβαστούν επίσης την απαγόρευση[semigr ]

ε) απαγόρευση, εκ μέρους των κρατών μελών της ΕΕ, της ανάπτυξης και της παραγωγής όπλων λέιζερ που προκαλούν τύφλωση[semigr ]

στ) απόφαση προκειμένου τα κράτη μέλη της ΕΕ να καταστρέψουν τα υφιστάμενα αποθέματα ναρκών κατά προσωπικού και όπλων λέιζερ που προκαλούν τύφλωση[semigr ]

2. καλεί τα κράτη μέλη να αποφασίσουν μονομερώς, κατά το παράδειγμα του Βελγίου, να απαγορεύσουν κάθε είδους νάρκες εδάφους κατά προσωπικού[semigr ]

3. ζητεί εκ νέου από τα κράτη μέλη και την Ευρωπαϊκή Ένωση να αυξήσουν τη χρηματοδοτική συμβολή τους στη διεθνή προσπάθεια εξουδετέρωσης των ναρκών και ενίσχυσης των θυμάτων[semigr ]

5. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή, στις κυβερνήσεις και τα κοινοβούλια των κρατών μελών, καθώς και στο Γενικό Γραμματέα των Ηνωμένων Εθνών και τον Πρόεδρο της Διεθνούς Διάσκεψης της Βιέννης για την αναθεώρηση του Σύμβασης σχετικά με ορισμένα συμβατικά όπλα.